Ńdɔ Mósɛs a ngálóm bod, bə́ tíege á Kadɛs ábə ǹkúkúmá yā Edom, nyé nâ: “Éyə̄ mǎnyɔ̄ŋ Ísraɛ̂l a kɔ́bɔ ná: Wǎmēn wayəm ábím miǹdzǔg bī ngátóban ai myá. 15Běsīá báán bə́ ngásus á ńnam Égîptɛn, bǐ tɔ̄bɔ́ we eyə́gan kɔ́m. Ńdɔ Egîptɛn bə́ ngátíbili bíā ai běsīá báán. 16Ńdɔ bǐ ngálóē Ǹtondôbə. Ńdɔ a ngáwóg ńtad wáán, a lómo éngə́lɛs yǎ á ngāzū bía kúlī á Égîptɛn. Bíā bā bī ńtɔa yǎ á Kadɛs, tísɔn yǎ é nə̄ á suga ǹnam wóé. 17Ngə́ wadiŋ, byǎyi nâ ngə́ byālod á ńnam wóe. Byǎyǐ kig kî á mə̄fúb bídí, ngə́ á mə̄fúb mə́ wɔ̂n; tɔ məndím yā bitam byǎyǐ kig nyú; byǎyi tǒŋ hə ǹnóm zěn ǹkúkúmá, təge bái tɔ á ḿbɔ̄ ńnōm, tɔ á ḿbɔ̄ ńgāl, a kələ kwí anə́ byāyi mǎn daŋ éwógē dzóe.” 18Edom nyé ai nyé nâ: “Wǎyǐ kig kî á sí dzam, mə zǎ nɔ̄ŋ məkɔ̌ŋ ai məfa, mə bɔ̌ bītá ai wa.” 19Bɔ́n bə́ Ísraɛ̂l bɔ́ ai nyé nâ: “Byǎyi tǒŋ hə ǹnôm zěn. Ngə́ bía biyə́m byáán bī nyú mə̄ndím móe, bǐ yáán. Dzǎm tē lá sə́ kig m̀fǎŋ dzam nə́ mə́ lod hə ai məkǒl.” 20Edom nyé nâ: “Wǎyǐ kig lod.” Ńdɔ Edom a ngázu tóban ai bɔ́ ai mod ǹkundǎ bod ai ǹkunda bítá. 21Ḿból Édom a ngábɛn və́ bɔ́n bə́ Ísraɛ̂l zěn á sí dzīē nálá ńdɔ̄ bə́ ngásâla.